<classify> RAIS wa Zanzibar na Mwenyekiti wa Baraza la Mapinduzi, Dk Ali Mohamed Shein amesema ni muhimu kwa Programu ya Ufundishaji wa Kiswahili kama Lugha ya Pili TEKSOL, ikaanzishwa katika ngazi ya stashahada na shahada ili vijana wengi zaidi wajifunze namna ya ufundishaji wa lugha hiyo.Dk Shein alisema hayo katika sherehe za mahafali ya 15 kwa wahitimu wa mwaka wa masomo 20182019 ya Chuo Kikuu cha Taifa SUZA, zilizofanyika Kampasi ya Tunguu, Mkoa wa Kusini Unguja.Dk Shein ambae pia ni Mkuu wa chuo hicho, alisema uanzishaji wa Programu ya Ufundishaji wa Kiswahili kama Lugha ya Pili, utaongeza fursa za ajira kwa vijana wa Zanzibar kwenda kufundisha Kiswahili ndani na nje ya nchi wakati huu ambapo nchi mbali mbali duniani, zimeanza kufundisha lugha hiyo katika vyuo vikuu.Sisi ambao lugha ya Kiswahili ndio lugha yetu mama, lazima tuwe mbele na tuamini kuwa tuna uwezo mkubwa zaidi wa kufundisha Kiswahili fasaha, kwani ndicho kilichotulea na kutukuza na vile vile, tunaujua utamaduni wake, alisema Rais Shein.Aliwataka wahitimu wa masomo hayo, kufanya kila juhudi kutafuta fursa za kwenda kufundisha Kiswahili katika nchi mbali mbali duniani, ikiwemo za Jumuiya ya Maendeleo ya Nchi za Kusini mwa Afrika SADC.Aidha, aliwataka wahitimu kuchukua hatua ya kuwasiliana na taasisi zinazohusika pamoja na kufuatilia katika mitandao, ili kuhakikisha wananufaika na fursa hizo. Alieleza kuwa katika hafla ya ufunguzi wa Kongamano la Kimataifa la Kiswahili lililofanyika hivi karibuni, alifurahia hatua ya kukabidhiwa idadi kubwa ya tasnifu za wataalamu waliohitimu katika fani za lugha ya Kiswahili katika ngazi ya Shahada ya Uzamivu na Shahada ya Uzamili kutoka vyuo vikuu mbalimbali nchini ikiwemo SUZA.Alisema kuwepo kwa hazina kubwa ya wataalamu wenye shahada za juu katika Kiswahili ikiwemo Tasnifu 17 za Uzamivu PhD na 95 za Uzamili, kunapaswa kwenda sambamba na maandalizi ya kuanzisha Skuli ya Tafsiri na Ukalimani.  <topic>: kitaifa 